Diari Oficial de la Generalitat Valenciana


Sumari del DOGV 5093, del 15-09-2005 (2005/10271)

ORDRE de 12 de setembre de 2005, de la Conselleria d'Agricultura, Pesca i Alimentació, per la qual es regula el procediment per a la sol·licitud, tramitació i concessió d'ajudes destinades al sanejament de la producció de raïm de taula.
--------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5093

Data del DOGV
:   15-09-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/10788


Data del document
:   12-09-2005

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * ajuda pública
    * ajuda a l'agricultura
    * agricultor
    * viticultura
    * suport econòmic
    * raïm

ORDRE de 12 de setembre de 2005, de la Conselleria d'Agricultura, Pesca i Alimentació, per la qual es regula el procediment per a la sol·licitud, tramitació i concessió d'ajudes destinades al sanejament de la producció de raïm de taula. [2005/X10213]
  
El Ministeri d'Agricultura, Pesca i Alimentació, mitjançant una Ordre APA/2044/2005, de 15 de juny, establix les bases reguladores per a la concessió d'ajudes destinades al sanejament de la producció de raïm de taula.
  
La Conselleria d'Agricultura, Pesca i Alimentació en esta ordre preveu una ajuda que s'emmarca en el Pla Estratègic, per a aquells agricultors interessats a arrancar la seua plantació de raïm de taula i realitzar una nova amb varietats i plantes més adequades.
  
Atesa la importància que té el sector del raïm de taula a la Comunitat Valenciana i en particular en determinades comarques, es considera necessari complementar l'ajuda establida pel Ministeri d'Agricultura, Pesca i Alimentació amb una altra de la Generalitat Valenciana que complete les quanties sense superar els límits màxims d'ajuda establits,
  
ORDENE
  
Apartat 1.Objecte
  
L'objecte de l'ordre és establir les bases reguladores i convocar subvencions complementàries a les establides en l'Ordre APA/2044/2005, destinades als titulars d'explotacions de raïm de taula situades al territori de la Comunitat Valenciana que realitzen una reconversió varietal o modernitzen la seua plantació.
  
Apartat 2. Beneficiaris
  
Podran ser beneficiaris els titulars d'explotacions que acrediten la viabilitat econòmica d'estes conforme a allò que s'ha definit en l'apartat 17 de l'article 2 del Reial Decret 613/2001 i les plantacions dels quals complisquen els requisits següents:
  
- Complisquen les normes mínimes en matèria de medi ambient en els termes recollits en l'apartat 1.e) de l'article 4 del Reial Decret 613/2001.
  
- Les parcel·les tinguen una superfície mínima de 0,2 hectàrees, es troben davall un mateix límit i disposen de referència cadastral.
  
- Tinguen una densitat mínima de 500 ceps per hectàrea, amb més de tres anys d'empelt, que no presenten estat d'abandó i no incloguen altres cultius associats.
  
Apartat 3. Activitats susceptibles de subvenció
  
Podran ser objecte de subvenció l'arrancada i la nova plantació i les inversions complementàries en estructures metàl·liques i instal·lacions de reg, sempre que tinguen com a finalitat realitzar una reconversió varietal o modernitzar les plantacions existents. La superfície subvencionable per beneficiari estarà compresa entre 0,2 i 9 hectàrees, ambdós inclusivament.
  
Les varietats a plantar hauran de figurar en el llistat de varietats de raïm de taula de l'annex V del Reial Decret 1472/2000 de 4 d'agost, pel qual es regula el potencial de producció vitícola.
  
Apartat 4. Quantia i finançament de les ajudes
  
L'ajuda de la Generalitat Valenciana arribarà de fins al 30% de la inversió subvencionable si l'explotació està en zona desfavorida i del 20% en la resta de zones. En el cas que el titular de l'explotació reunisca els requisits per a ser qualificat com a agricultor jove conforme ho definix l'apartat 7 de l'article 2 del Reial Decret 613/2001 i estiga en els seus primers cinc anys d'activitat, l'esmentada quantia es podrà incrementar en dos punts i mig percentuals.
  
La inversió subvencionable no podrà sobrepassar els imports establits en l'Ordre APA/2044/2005. Així mateix s'hauran de complir els límits imposats al volum d'inversió objecte d'ajuda en l'apartat 2 de l'article 7 del Reial Decret 631/2001 de 8 de juny. Mitjançant una resolució del director general de Producció i Comercialització Agrària, es dictaran els imports de la inversió màxims admissibles per a cada una de les activitats susceptibles de subvenció
  
El finançament de les ajudes serà a càrrec del capítol VII, programa 714.20, línia T4761, de l'exercici 2006 i següents. La concessió de les ajudes previstes en la present ordre quedarà condicionat a l'existència de crèdit adequat i suficient en els Pressupostos de la Generalitat de cada un dels exercicis.
  
Apartat 5. Sol·licituds
  
Les sol·licituds es presentaran segons el model que figura en l'annex. El termini de presentació de sol·licituds finalitzarà el 30 de setembre de 2005. Junt amb la sol·licitud, l'interessat haurà d'aportar la documentació següent:
  
a) Fotocòpia del NIF del titular i del seu representant, si és el cas.
  
b) Manteniment de tercers.
  
c) Croquis tancat de les parcel·les o plànol parcel·lari amb delimitació del cultiu de raïm de taula (si no se sol·licita la parcel·la completa).
  
d) Autorització del propietari de la parcel·la (si no coincidix amb el titular de l'explotació).
  
e) Acreditació de la viabilitat econòmica de l'explotació conforme a allò que s'ha definit en l'apartat 17 de l'article 2 del Reial Decret 613/2001. L'acreditació de la viabilitat econòmica i el càlcul d'esta es realitzarà segons es recull en els capítols III i IV de l'Ordre de 20/12/2001, de la Conselleria d'Agricultura, Pesca i Alimentació, per a l'aplicació a la Comunitat Valenciana del Reial Decret esmentat.
  
f) Si és el cas, documentació que acredite la condició de jove agricultor i que es troba en els seus primers cinc anys d'activitat segons ho definix l'apartat 7 de l'article 2 del Reial Decret 613/2001.
  
g) Si és el cas, acreditació de la condició d'agricultor professional, per al qual haurà d'aportar, com a mínim, la declaració de la renda corresponent a l'exercici 2004 i l'informe de vida laboral sense perjuí que se li puga requerir posteriorment alguna documentació addicional.
  
h) Pressupost detallat de les inversions a realitzar i, si és el cas, factura proforma de les inversions complementàries previstes. En este últim cas i, d'acord amb l'article 31 de la Llei 38/2003, General de Subvencions, si la inversió supera la quantia de 30.000 euros, en el supòsit de cost per execució d'obra o de 12.000 euros en el supòsit de subministraments de béns d'equip,el beneficiari haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a la prestació del servici o lliurament del bé.
  
Apartat 6. Compromisos dels beneficiaris
  
Els beneficiaris de l'ajuda hauran d'adoptar els compromisos següents:
  
1. Comunicar com a mínim amb dos mesos d'antelació la data en què s'efectuaran l'arrancada i la modernització de les plantacions.
  
2. Arrancar la plantació objecte de subvenció abans de l'1 d'abril de 2007.
  
3. Realitzar la nova plantació o modernització en una superfície no inferior a l'arrancada en el termini comprés entre la notificació de la concessió de l'ajuda i el 30 de desembre de 2009, d'acord amb les directrius tècniques que establisca la comunitat autònoma.
  
4. Mantindre les noves plantacions cultivades de manera sostenible i en condicions d'obtindre un rendiment òptim de cultiu, d'acord amb les condicions agroclimàtiques de la zona on es troben ubicades, durant un període mínim de cinc anys a partir de la seua plantació.
  
5. Declaració responsable del sol·licitant sobre el compliment de la normativa d'integració laboral de persones amb discapacitat o, si és el cas, l'exempció de l'esmentada obligació.
  
Apartat 7. Criteris de distribució de fons i gestió de la subvenció
  
L'òrgan col·legiat al qual es referix l'article 22 de la Llei 38/2003, General de Subvencions, estarà compost per tres tècnics del Servici de Producció Vegetal nomenats pel director general de Producció i Comercialització Agrària per delegació del conseller. En el cas que les sol·licituds presentades superen el pressupost assignat, es valoraran estes, per l'òrgan col·legiat, segons el següent criteri:
  
a) En primer lloc, les sol·licituds que corresponguen a titulars d'explotació que reunisquen els requisits per a ser classificats com a agricultor professional, conforme ho definix l'apartat 5 de l'article 2 del Reial Decret 613/2001 de 8 de juny.
  
b) En el cas que existiren més sol·licituds d'agricultors professionals que hectàrees disponibles, estes s'assignaran aplicant un coeficient de reducció a les superfícies sol·licitades pels mateixos.
  
c) Si després d'aplicar l'apartat a), continuaren existint més sol·licituds, estes es repartiran entre els agricultors no professionals. Si en este cas hi haguera més sol·licituds que hectàrees disponibles, estes s'assignaran aplicant un coeficient de reducció a les superfícies sol·licitades pels mateixos.
  
En tot cas, tant per al grup d'agricultors professionals com per als no professionals, amb anterioritat a l'aplicació del coeficient de reducció a què es fa referència, es donarà preferència a aquells sol·licitants que acrediten ocupar major percentatge de treballadors discapacitats en la seua plantilla, o bé es comprometen a contractar un percentatge major de treballadors discapacitats durant l'àmbit temporal de l'ajuda.
  
En el termini màxim de sis mesos, a partir de la finalització del termini de presentació de sol·licituds, el director general de Producció i Comercialització Agrària dictarà i notificarà les resolucions als interessats. Transcorregut el termini sense haver recaigut una resolució expressa s'entendrà desestimat en els termes previstos en l'article 44 de la Llei 30/1992 de 26 de novembre.
  
Davant l'esmentada resolució procedirà el recurs de reposició (art. 116 i 117 de la Llei 30/1992) o bé directament recurs contenciós administratiu (art. 10 i 46 de la Llei de la Jurisdicció Contenciosa Administrativa).
  
Apartat 8. Justificació de la inversió i pagament
  
El beneficiari de l'ajuda comunicarà a la Conselleria d'Agricultura, Pesca i Alimentació la finalització de les operacions.
  
El pagament de l'ajuda es farà efectiu en el termini de dos mesos a partir de la comprovació de la finalització de les operacions per part dels tècnics de la Conselleria i amb un informe previ favorable del cap de secció de la direcció territorial que corresponga.
  
La justificació de l'ajuda es farà com es preveu en l'article 30 de la Llei 38/2003, General de Subvencions. En el cas que les operacions objecte de la subvenció s'hagen realitzat pel propi agricultor, es calcularà l'import, en tot cas, atenent als mòduls que s'establiran, com es recull en l'apartat 4 d'esta ordre.
  
Apartat 9. Obligacions fiscals
  
La presentació de la sol·licitud per part del beneficiari comportarà l'autorització a l'òrgan gestor per a demanar els certificats d'estar al corrent de les obligacions fiscals (Agència Tributària i Generalitat Valenciana) i davant de la Seguretat Social.
  
Apartat 10. Compatibilitat
  
Les ajudes regulades en la present ordre només són compatibles amb les regulades en l'Ordre APA/2044/2005 de 15 de juny, per la qual s'establixen les bases reguladores per a la concessió d'ajudes destinades al sanejament de la producció de raïm de taula.
  
Apartat 11. Delegació
  
Es delega en el director general de Producció i Comercialització Agrària la concessió i pagament de les ajudes previstes en la present ordre.
  
Apartat 12. Devolució quantitats indegudament rebudes
  
Els beneficiaris de les ajudes procediran al reintegrament de les quantitats indegudament percebudes i els serà exigit l'interés de demora des del moment del pagament de la subvenció en els casos següents:
  
a) Incompliment de l'obligació de justificació o justificació insuficient de les despeses subvencionades.
  
b) Obtenció de la subvenció sense reunir les condicions requerides per a esta.
  
c) Incompliment de la finalitat per a la qual la subvenció va ser concedida.
  
d) Incompliment de les obligacions imposades per l'administració als beneficiaris amb motiu de la concessió de la subvenció.
  
Quan la falta de justificació de les despeses subvencionables siga parcial, el reintegrament de la subvenció serà el que corresponga a estes despeses no justificades. Els incompliments a què es referixen els apartats b), c) i d) produiran el reintegrament total de la subvenció percebuda.
  
El procediment de reintegrament de les quantitats percebudes es regirà pel que establix el títol II de la Llei 38/2003 de 17 de novembre, General de Subvencions i en les disposicions generals sobre procediments administratius contingudes en el títol VI de la Llei 30/1992 de 26 de novembre, de Règim Jurídic de les Administracions Públiques i Procediment Administratiu Comú.
  
Apartat 13. Revisió
  
Tota alteració de les condicions tingudes en compte per a la concessió de la subvenció podrà donar lloc a la modificació de la resolució de concessió.
  
Apartat 14
  
Es faculta a la Direcció General de Producció i Comercialització Agrària perquè dicte les disposicions necessàries per al desenvolupament i aplicació d'esta ordre.
  
Apartat 15
  
El pagament de les ajudes concedides quedarà condicionat a la decisió positiva de la Comissió Europea sobre compatibilitat d'estes amb el mercat comú, d'acord amb el que establix l'article 88 del Tractat Constitutiu de la Unió Europea. L'esmentada condició haurà de figurar en les resolucions de concessió de l'ajuda.
  
València, 12 de setembre de 2005
  
El conseller d'Agricultura, Pesca i Alimentació,